5.4.2023
SK
Úradný vestník Európskej únie
C 125/303 Streda 14. septembra 2022
(33)
Členské štáty potrebujú mať prehľad o budovách, ktoré nedosahujú úroveň budov s takmer nulovou spotrebou energie, aby mohli stanoviť mieru obnovy.
Preto by mali uverejniť a priebežne aktualizovať zoznam verejných budov vrátane sociálneho bývania ako súčasť celkovej databázy energetických certifikátov.
Daný zoznam by mal umožňovať aj súkromným aktérom vrátane spoločností poskytujúcich energetické služby navrhovať riešenia obnovy, ktoré môže agregovať únijné pozorovacie stredisko fondu budov.
(34)
V roku 2020 žila vyše polovica svetovej populácie v mestských oblastiach.
Očakáva sa, že do roku 2050 tento podiel stúpne na 68 % (28).
Okrem toho sa polovica mestskej infraštruktúry potrebnej do roku 2050 ešte len má postaviť (29).
Mestá a metropolitné oblasti sú centrami ekonomickej činnosti, tvorby znalostí, inovácie a nových technológií.
Mestá ovplyvňujú kvalitu života občanov, ktorí v nich žijú alebo pracujú.
Členské štáty by mali obciam poskytovať technickú i finančnú podporu.
Množstvo obcí a iných verejných subjektov v členských štátoch už zaviedlo integrované prístupy k úsporám energie, dodávkam energie a udržateľnej mobilite, napríklad prostredníctvom akčných plánov pre udržateľnú energiu alebo plánov udržateľnej mestskej mobility, ako sú napr. plány, ktoré boli vypracované v rámci iniciatívy Dohovor primátorov a starostov, ako aj integrované urbanistické prístupy, ktoré presahujú rámec individuálnych zásahov do budov alebo druhov dopravy.
Ďalšie úsilie je potrebné vynaložiť v oblasti zlepšovania energetickej efektívnosti mestskej mobility, a to v osobnej aj nákladnej doprave, keďže využíva približne 40 % celkovej energie v cestnej doprave.
Nariadenie ... [revidované nariadenie o TEN-T – 2021/420(COD)] by malo významne prispieť k riešeniu energetickej efektívnosti mestskej dopravy konzistentným, integrovaným a multimodálnym prístupom prostredníctvom požiadavky prijať plány udržateľnej mestskej mobility, ako sa vymedzuje v uvedenom nariadení.
Okrem toho by členské štáty mali v záujme dosiahnutia cieľov tejto smernice dôrazne nabádať čo najväčší počet miestnych orgánov, aby prijali plány udržateľnej mestskej mobility s cieľom prispieť k zníženiu spotreby energie a podľa možnosti sa vyhnúť zbytočnej doprave v súlade so zásadou prvoradosti energetickej efektívnosti.
(35)
Pokiaľ ide o nákup určitých výrobkov a služieb a nákup a prenájom budov, verejní obstarávatelia a obstarávatelia, ktorí uzatvárajú zmluvy o verejných prácach, dodávkach tovaru alebo služieb, by mali ísť príkladom a rozhodovať o energeticky efektívnych nákupoch a uplatňovať zásadu prvoradosti energetickej efektívnosti, a to aj pri tých verejných zákazkách a koncesiách, na ktoré sa v prílohe IV nekladú žiadne osobitné požiadavky.
Malo by sa to týkať orgánov štátnej správy s právomocami s pôsobnosťou na celom území členského štátu.
Ak v dotknutom členskom štáte neexistuje orgán štátnej správy s danou právomocou s pôsobnosťou na celom území, povinnosť by sa mala vzťahovať na tie orgány štátnej správy, ktorých právomoci sa spolu vzťahujú na celé územie.
Tým by však nemali byť dotknuté ustanovenia smerníc Únie o verejnom obstarávaní.
Členské štáty by mali odstrániť vnútroštátne alebo cezhraničné prekážky pre spoločné obstarávanie, ak tak možno znížiť náklady a dosiahnuť väčší prospech z vnútorného trhu vytvorením podnikateľských príležitostí pre dodávateľov a poskytovateľov energetických služieb.
(36)
Všetky verejné subjekty investujúce verejné zdroje prostredníctvom obstarávania by mali ísť príkladom pri zadávaní zákaziek a udeľovaní koncesií, a teda by sa mali rozhodovať v prospech výrobkov, služieb a prác s čo najvyššou energetickou efektívnosťou a budov s čo najvyššou energetickou hospodárnosťou, a to aj v prípade obstarávania, na ktoré sa nevzťahujú osobitné požiadavky podľa smernice 2009/30/ES.
V tejto súvislosti sa pri všetkých postupoch zadávania verejných zákaziek a udeľovania koncesií s hodnotou nad prahovými hodnotami uvedenými v článkoch 6 a 7 smernice Európskeho parlamentu a Rady 2014/23/EÚ (30), článku 2 ods.
1 smernice Európskeho parlamentu a Rady 2014/24/EÚ (31) a článkoch 3 a 4 smernice Európskeho parlamentu a Rady 2014/25/EÚ musí vziať do úvahy energetická efektívnosť výrobkov a služieb a energetická hospodárnosť budov stanovené v únijných alebo vnútroštátnych právnych predpisoch, pričom prioritou je zásada prvoradosti energetickej efektívnosti v postupoch obstarávania.
(28) (29) (30) (31)
https://www.unfpa.org/world-population-trends https://www.un.org/en/ecosoc/integration/pdf/fact_sheet.pdf Smernica Európskeho parlamentu a Rady 2014/23/EÚ z 26. februára 2014 o udeľovaní koncesií (Ú. v.
EÚ L 94, 28.3.2014, s. 1).
Smernica Európskeho parlamentu a Rady 2014/24/EÚ z 26. februára 2014 o verejnom obstarávaní a o zrušení smernice 2004/18/ES (Ú. v.
EÚ L 94, 28.3.2014, s. 65).